
Alvászavarok vizsgálata az érzelemszabályozás, a disszociáció és a személyiségszerveződés tükrében

Az alvási elégtelenség a leggyakoribb egészségügyi panaszok egyike. A különböző epidemiológiai felmérések egyhangúan alátámasztják az alvászavarok megdöbbentően magas prevalenciáját. Ezek a zavarok a közérzetünket, életminőségünket, szociális jólétünket, pszichés és szomatikus állapotunkat nagymértékben befolyásolják.
A jelen kutatás fő kérdése az, hogy mélylélektani szinten megjelennek-e különbségek az alvászavaros (inszomniás és paraszomniás) és egészséges személyek között. Az összehasonlítás a személyiségszerveződési érettség, az érzelemszabályozási nehézségek és a disszociatív hajlam alapján történt. Az eredményeink szerint az alvászavarban szenvedők gyengébb személyiségszerveződéssel, több érzelemszabályozási nehézséggel és magasabb disszociatív mutatókkal rendelkeznek a jól alvókhoz képest.
Mivel az inszomniás és paraszomniás csoportok között nem találtunk különbséget az egyes változókat tekintve, így hasonló pszichodinamikai folyamatokat tételeztünk fel a dolgozatban bemutatott alvászavarok hátterében. Az eredményeink szerint a személyiségszerveződés, az érzelemszabályozási és a disszociációs mechanizmusok egymással összefüggenek, így feltételezzük, hogy együttesen alakítják a pszichodinamikai folyamatot. A személyiség szerveződési minősége meghatározhatja az érzelemszabályozási nehézségekkel való megküzdést, illetve a disszociatív megnyilvánulásokra való hajlamot.
Az alvászavarok kialakulásában természetesen figyelembe kell venni az egyéb etiológiai magyarázatokat is (fiziológiai, genetikai stb.), azonban e kutatás eredményei felhívják a figyelmet arra, hogy az alvászavarok hátterében konkrétan beazonosítható mélylélektani tényezők is jelen vannak, és ezek jobb megértése az elsődleges kezelési módszerek megfontoltabb újragondolásához vezethet.
Az alvászavarok és a pszichológiai tényezők kapcsolatának pontosabb megismeréséhez további kutatásokra van szükség. Longitudinális vizsgálatok segíthetnek rávilágítani az ok-okozati összefüggésekre, továbbá a pszichodinamikai folyamatokba is mélyebb bepillantást nyerhetünk ezáltal. 



